CELEX: 32021R1948
Language: el
Date: 2021-11-10 00:00:00
Title: Εκτελεστικός κανονισμός (ΕΕ) 2021/1948 της Επιτροπής της 10ης Νοεμβρίου 2021 σχετικά με την επεξεργασία των επιστροφών ΦΠΑ σε πρόσωπα μη υποκείμενα σε φόρο και σε πρόσωπα υποκείμενα σε φόρο για τις απαλλασσόμενες δραστηριότητές τους, για τους σκοπούς του κανονισμού (ΕΕ) 2019/516 του Ευρωπαϊκού Κοινοβουλίου και του Συμβουλίου για την εναρμόνιση του ακαθάριστου εθνικού εισοδήματος σε αγοραίες τιμές (κανονισμός ΑΕΕ), και την κατάργηση της απόφασης 1999/622/ΕΚ, Ευρατόμ της Επιτροπής και του κανονισμού (ΕΚ, Ευρατόμ) αριθ. 116/2005 της Επιτροπής (Κείμενο που παρουσιάζει ενδιαφέρον για τον ΕΟΧ)

11.11.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 398/4
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/1948 ΤΗΣ ΕΠΙΤΡΟΠΗΣ
         της 10ης Νοεμβρίου 2021
         σχετικά με την επεξεργασία των επιστροφών ΦΠΑ σε πρόσωπα μη υποκείμενα σε φόρο και σε πρόσωπα υποκείμενα σε φόρο για τις απαλλασσόμενες δραστηριότητές τους, για τους σκοπούς του κανονισμού (ΕΕ) 2019/516 του Ευρωπαϊκού Κοινοβουλίου και του Συμβουλίου για την εναρμόνιση του ακαθάριστου εθνικού εισοδήματος σε αγοραίες τιμές (κανονισμός ΑΕΕ), και την κατάργηση της απόφασης 1999/622/ΕΚ, Ευρατόμ της Επιτροπής και του κανονισμού (ΕΚ, Ευρατόμ) αριθ. 116/2005 της Επιτροπής
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2019/516 του Ευρωπαϊκού Κοινοβουλίου και του Συμβουλίου, της 19ης Μαρτίου 2019, για την εναρμόνιση του ακαθάριστου εθνικού εισοδήματος σε αγοραίες τιμές και την κατάργηση της οδηγίας 89/130/ΕΟΚ, Ευρατόμ του Συμβουλίου και του κανονισμού (ΕΚ, Ευρατόμ) αριθ. 1287/2003 του Συμβουλίου (κανονισμός ΑΕΕ) (1), και ιδίως το άρθρο 5 παράγραφος 3,
         Εκτιμώντας τα ακόλουθα:
         
                     (1)
                  
                  
                     Η επεξεργασία των επιστροφών ΦΠΑ είναι ένα από τα θέματα που ορίζονται στον κατ’ εξουσιοδότηση κανονισμό (ΕΕ) 2020/2147 της Επιτροπής (2) στον κατάλογο των ζητημάτων που διασφαλίζουν την αξιοπιστία, την πληρότητα και τη συγκρισιμότητα των στοιχείων που αφορούν το ακαθάριστο εθνικό εισόδημα σε αγοραίες τιμές (στο εξής: ΑΕΕ) και τα οποία πρέπει να εξετάζονται σε κάθε κύκλο επαλήθευσης.
                  
               
                     (2)
                  
                  
                     Για να είναι αξιόπιστα, πλήρη και συγκρίσιμα τα στοιχεία για το ΑΕΕ πρέπει να αποσαφηνιστεί ο ορισμός της επεξεργασίας των επιστροφών ΦΠΑ σε πρόσωπα μη υποκείμενα σε φόρο και σε πρόσωπα υποκείμενα σε φόρο για τις απαλλασσόμενες δραστηριότητές τους.
                  
               
                     (3)
                  
                  
                     Τα μακροοικονομικά μεγέθη του ΑΕΕ και οι συνιστώσες τους θα πρέπει να είναι συγκρίσιμα μεταξύ των κρατών μελών και να συμμορφώνονται με τους σχετικούς ορισμούς και λογιστικούς κανόνες του ευρωπαϊκού συστήματος λογαριασμών 2010 (στο εξής: ΕΣΛ 2010) (3).
                  
               
                     (4)
                  
                  
                     Συνεπώς, η απόφαση 1999/622/ΕΚ, Ευρατόμ της Επιτροπής (4) και ο κανονισμός (ΕΚ, Ευρατόμ) αριθ. 116/2005 της Επιτροπής (5) θα πρέπει να καταργηθούν.
                  
               
                     (5)
                  
                  
                     Η οδηγία 2006/112/ΕΚ του Συμβουλίου (6) χρησιμοποιεί τις έννοιες του υποκείμενου σε φόρο προσώπου, του μη υποκείμενου σε φόρο προσώπου και των απαλλασσόμενων δραστηριοτήτων, οι οποίες θα πρέπει επίσης να χρησιμοποιούνται για τους σκοπούς της παρούσας πράξης.
                  
               
                     (6)
                  
                  
                     Το ΕΣΛ 2010 δεν διευκρινίζει ρητώς την επεξεργασία των επιστροφών ΦΠΑ σε πρόσωπα μη υποκείμενα σε φόρο και σε πρόσωπα υποκείμενα σε φόρο για τις απαλλασσόμενες δραστηριότητές τους.
                  
               
                     (7)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του ευρωπαϊκού στατιστικού συστήματος που αναφέρεται στο άρθρο 8 του κανονισμού (ΕΕ) 2019/516,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            
               1.   Κατά την κατάρτιση των μακροοικονομικών μεγεθών των εθνικών λογαριασμών για τους σκοπούς του κανονισμού (ΕΕ) 2019/516, οι επιστροφές του ΦΠΑ επί των αγορών, σε πρόσωπα μη υποκείμενα σε φόρο ή σε πρόσωπα υποκείμενα σε φόρο για τις απαλλασσόμενες δραστηριότητές τους, πρέπει να αντιμετωπίζονται στο ΕΣΛ 2010 ως λοιπές τρέχουσες μεταβιβάσεις (D.7) ή μεταβιβάσεις κεφαλαίου (D.9) και όχι ως εκπεστέος ΦΠΑ.
            
            
               2.   Για τους σκοπούς της παραγράφου 1, ο όρος «πρόσωπο υποκείμενο σε φόρο» έχει την έννοια που του δίνεται στα άρθρα 9 έως 13 της οδηγίας 2006/112/ΕΚ και οι «απαλλασσόμενες δραστηριότητες» νοούνται ως οι δραστηριότητες που απαριθμούνται στα άρθρα 132 έως 137 της εν λόγω οδηγίας.
            
         
         
            Άρθρο 2
            Η απόφαση 1999/622/ΕΚ, Ευρατόμ και ο κανονισμός (ΕΚ, Ευρατόμ) αριθ. 116/2005 καταργούνται.
         
         
            Άρθρο 3
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 10 Νοεμβρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 91 της 29.3.2019, σ. 19.
         
            (2)  Κατ’ εξουσιοδότηση κανονισμός (ΕΕ) 2020/2147 της Επιτροπής, της 8ης Οκτωβρίου 2020, για τη συμπλήρωση του κανονισμού (ΕΕ) 2019/516 του Ευρωπαϊκού Κοινοβουλίου και του Συμβουλίου με την κατάρτιση του καταλόγου των ζητημάτων που πρέπει να εξετάζονται σε κάθε κύκλο επαλήθευσης (ΕΕ L 428 της 18.12.2020, σ. 9).
         
            (3)  Κανονισμός (ΕΕ) αριθ. 549/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, για το ευρωπαϊκό σύστημα εθνικών και περιφερειακών λογαριασμών της Ευρωπαϊκής Ένωσης (ΕΕ L 174 της 26.6.2013, σ. 1).
         
            (4)  Απόφαση 1999/622/ΕΚ, Ευρατόμ της Επιτροπής, της 8ης Σεπτεμβρίου 1999, για την επεξεργασία των επιστροφών ΦΠΑ σε μη υποκείμενες σε φόρο και σε υποκείμενες σε φόρο μονάδες για τις απαλλασσόμενες δραστηριότητές τους με στόχο την εφαρμογή της οδηγίας 89/130/ΕΟΚ, Ευρατόμ του Συμβουλίου για την εναρμόνιση του καθορισμού του ακαθάριστου εθνικού προϊόντος σε τιμές αγοράς (ΕΕ L 245 της 17.9.1999, σ. 51).
         
            (5)  Κανονισμός (ΕΚ, Ευρατόμ) αριθ. 116/2005 της Επιτροπής, της 26ης Ιανουαρίου 2005, για την επεξεργασία των επιστροφών ΦΠΑ σε πρόσωπα μη υποκείμενα σε φόρο και σε πρόσωπα υποκείμενα σε φόρο για τις απαλλασσόμενες δραστηριότητές τους, για τους σκοπούς του κανονισμού (ΕΚ, Ευρατόμ) αριθ. 1287/2003 του Συμβουλίου για την εναρμόνιση του ακαθάριστου εθνικού εισοδήματος σε τιμές αγοράς (ΕΕ L 24 της 27.1.2005, σ. 6).
         
            (6)  Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (ΕΕ L 347 της 11.12.2006, σ. 1).